
Parlamentul României

Camera Deputaţilor

            Bucureşti, 13.11.2007                                                                                                           
            PL. x. 480/2007
Pl. x. 483/2007
	Comisia pentru apărare, ordine

publică şi siguranţă naţională

Nr.32/506/2007

Nr.32/507/2007


	Comisia pentru administraţie publică, amenajarea teritoriului şi echilibru ecologic

Nr. 26/1767/2007
Nr. 26/1769/2007



RAPORT COMUN
asupra proiectului de Lege privind transformarea cazărmilor dezafectate ale Ministerului Apărării în cămine studenţeşti precum şi asupra propunerii legislative privind transformarea cazărmilor dezafectate ale Ministerului Apărării Naţionale în locuinţe sociale
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere pe fond cu următoarele iniţiative legislative:

- proiectul de Lege privind transformarea cazărmilor dezafectate ale Ministerului Apărării în cămine studenţeşti, trimis cu adresa nr. PL.x. 480 din 18 iunie 2007 şi înregistrat cu nr.32/507 din 19.06.2007, respectiv nr. 26/1767 din 19.06.2007;
- propunerea legislativă privind transformarea cazărmilor dezafectate ale Ministerului Apărării Naţionale în locuinţe sociale, trimisă cu adresa nr. Pl.x. 483 din 18 iunie 2007 şi înregistrată cu nr.32/506 din 19.06.2007, respectiv nr. 26/1769 din 19.06.2007.

Întrucât cele două iniţiative legislative au acelaşi obiect de reglementare, potrivit prevederilor art.68 alin. (1) din Regulamentul Camerei Deputaţilor, republicat, Comisiile întocmesc un singur raport.


PLx 480/2007:

Consiliul Legislativ, cu nr. 408/27.03.2007, a avizat favorabil iniţiativa legislativă, cu observaţii şi propuneri care nu au fost însuşite de către iniţiatori.
Comisia juridică, de disciplină şi imunităţi, cu nr. Pl-x 480 din 02.07.2007 a avizat negativ propunerea legislativă. 
Comisia pentru buget, finanţe şi bănci, cu nr. 409 din 27.09.2007 a avizat favorabil propunerea legislativă. 
Comisia pentru învăţământ, ştiinţă, tineret şi sport, cu nr. 29/250 din 06.09.2007 a întocmit un aviz favorabil cu amendamente, care este anexat prezentului raport. 

Guvernul, prin punctul său de vedere trimis cu adresa nr. 885 din 20.04.2007, nu susţine adoptarea acestei iniţiative legislative.

Senatul a adoptat această iniţiativă în şedinţa din 13 iunie 2007.
Propunerea legislativă are ca obiect de reglementare transformarea cazărmilor şi unităţilor dezafectate ale Ministerului Apărării în cămine studenţeşti. 
Pl.x 483/2007:

Consiliul Legislativ, cu nr. 410/27.03.2007, a avizat favorabil iniţiativa legislativă, cu observaţii şi propuneri care nu au fost însuşite de către iniţiatori.

Comisia juridică, de disciplină şi imunităţi, cu nr. Pl-x 483 din 19.09.2007 a avizat negativ propunerea legislativă. 
Guvernul, prin punctul său de vedere, trimis cu adresa nr. 886 din 20.04.2007, nu susţine adoptarea acestei iniţiative legislative.
Senatul a respins această iniţiativă în şedinţa din 13 iunie 2007.

Propunerea legislativă are ca obiect de reglementare transformarea cazărmilor şi utilităţilor dezafectate ale Ministerului Apărării în locuinţe sociale. 

2. Ambele iniţiative legislative fac parte din categoria legilor ordinare, potrivit prevederilor       art. 73 din Constituţia României, republicată.
3. La dezbateri au participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul lt. col. Mihai Dănilă, şef de birou, domnul mr. Sorin Chiper şi doamna Aurora Hidec, consilieri juridici în cadrul Direcţiei Legislaţie şi Asistenţă Juridică, Radu Cipu din partea Direcţiei Domenii şi Infrastructuri, toţi din Ministerul Apărării, precum şi doamna Gabriella Pasztor, secretar de stat în cadrul Ministerului Educaţiei, Cercetării şi Tineretului.

4. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră Decizională.

5. În conformitate cu prevederile art. 61 şi ale art. 63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut iniţiativele legislative în şedinţe separate. La şedinţa Comisiei pentru apărare, ordine publică şi siguranţă naţională din 12.11. 2007 au fost prezenţi 19 deputaţi din totalul de 24 de membri, iar la şedinţa Comisiei pentru administraţie publică, amenajarea teritoriului şi echilibru ecologic din 09.10.2007, au fost prezenţi 25 deputaţi din totalul de 29 de membri ai acesteia.

În urma dezbaterilor, în şedinţele din 11 şi 25 septembrie, 4, 9, 12 şi 16 octombrie 2007 şi respectiv 12 noiembrie 2007 membrii Comisiilor au constatat următoarele:
· cele două iniţiative legislative, deşi aparţin aceloraşi iniţiatori, cuprind reglementări care se exclud reciproc, una din iniţiative având în vedere transformarea cazărmilor dezafectate în cămine studenţeşti, iar cea de a doua, transformarea cazărmilor dezafectate în locuinţe sociale;
· potrivit prevederilor Legii nr. 346/2006 privind organizarea şi funcţionarea Ministerului Apărării, acesta administrează bunurile din domeniul public sau privat al statului, aflate în patrimoniul său, putând să le concesioneze, să le închirieze ori să le valorifice, în funcţie de regimul lor juridic. În acest sens, la nivelul instituţiei militare au început operaţiunile necesare valorificării imobilelor disponibile, precum şi cele pentru transformarea unora dintre acestea în locuinţe de intervenţie şi cămine de unitate, destinate în general tinerelor cadre militare;

· trecerea imobilelor disponibile din administrarea Ministerului Apărării la autorităţile administraţiei publice locale, se face în prezent în condiţiile Legii nr.213/1998 privind proprietatea publică şi regimul juridic al acesteia, la cererea acestor instituţii, prin analizarea fiecărui caz în parte, ţinând seama de faptul că nu toate cazărmile disponibile se pretează la transformările avute în vedere de iniţiatori;

· majoritatea cazărmilor disponibile nu se află în localităţi care au centre universitare sau care au nevoie de locuinţe sociale, locaţiile acestora fiind în general în comune sau în extravilanul localităţilor;

· în conformitate cu prevederile alin.(4) al art.166 din Legea învăţământului nr.84/1995, republicată, cu modificările şi completările ulterioare, baza materială a instituţiilor de învăţământ superior de stat şi de cercetare ştiinţifică universitară este de drept proprietatea acestor instituţii. În aceste condiţii nu se justifică propunerea ca finanţarea căminelor astfel realizate să fie asigurată de consiliile judeţene, respectiv Consiliul General al Municipiului Bucureşti, având în vedere că din bugetele acestora se finanţează numai unităţile de învăţământ special de stat;

· iniţiativele legislative nu cuprind prevederi referitoare la modalitatea de trecere dintr-un domeniu în altul a cazărmilor dezafectate  cu utilităţile aferente, precum şi a terenurilor pe care acestea sunt construite. Totodată nu stabileşte modalităţile de predare-primire a bunurilor între părţile interesate;

· iniţiatorii nu precizează sursele de finanţare pentru punerea în aplicare a proiectelor sus-menţionate, în conformitate cu dispoziţiile art.138 alin.(5) din Constituţia României, republicată, precum şi ale art.15 alin.(1) din Legea nr.500/2000 privind finanţele publice.

Faţă de cele menţionate, membrii Comisiei pentru apărare, ordine publică şi siguranţă naţională, cu unanimitate de voturi şi cei ai Comisiei pentru administraţie publică, amenajarea teritoriului şi echilibru ecologic, cu 23 de voturi pentru şi 2 abţineri, au hotărât să propună Plenului Camerei Deputaţilor respingerea ambelor iniţiative legislative.

